Diari Oficial de la Generalitat Valenciana


Sumari del DOGV 9913, del 12-08-2024 (2024/8083)

DECRET 96/2024 de 2 d’agost, del Consell, pel qual s’aproven les bases reguladores i la convocatòria per a la concessió de subvencions directes a persones jurídiques, institucions i entitats, per a la promoció, el foment i la realització d’activitats i esdeveniments d’interés públic, sociocultural o econòmic per a la Comunitat Valenciana, durant l’any 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8083

CVE
:   HCNR-H-2087-0589

Data del document
:   02-08-2024

Organisme emissor
:   Presidència de la Generalitat

Tipus de document
:   Decret

Correcció d'errades

ÍNDEX

Preàmbul

Article 1. Objecte, àmbit aplicable i règim jurídic

Article 2. Naturalesa de les ajudes

Article 3. Finançament i volum total màxim de les ajudes

Article 4. Persones beneficiàries

Article 5. Activitats i gastos subvencionables

Article 6. Subcontractació

Article 7. Quantia, límits i compatibilitat de les ajudes

Article 8. Procediment de concessió

Article 9. Obligacions de les persones beneficiàries

Article 10. Sol·licituds, documentació i termini de presentació

Article 11. Òrgan gestor i resolució

Article 12. Justificació i pagament

Article 13. Informe d’auditoria

Article 14. Alteració de les condicions de la subvenció

Article 15. Desistiment i renúncia

Article 16. Incompliments

Article 17. Protecció de dades

Article 18. Pla general de control

Disposicions finals

Primera. Facultats d’execució

Segona. Efectes

Tercera. Consideració del decret i recursos

Annex. Criteris de valoració

PREÀMBUL

L’Estatut d’Autonomia de la Comunitat Valenciana, aprovat per la Llei orgànica 5/1982, d’1 de juliol, atribuïx a la Generalitat, en l’article 49.1.1a i 3a, la competència exclusiva en la regulació dels aspectes organitzatius i els procedimentals propis de l’Administració autonòmica.

En execució d’esta competència, el Consell ha atribuït les funcions de coordinació i seguiment dels projectes estratègics per a la Comunitat Valenciana a la Direcció General de Projectes Estratègics, dependent de la Secretaria Autonòmica del Gabinet del President i Comunicació, segons establix l’article 14 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat.

En la Llei 8/2023, de 27 de desembre, de pressupostos de la Generalitat per a l’exercici 2024, dins del programa corresponent a la Direcció General de Projectes Estratègics, es troba la línia pressupostària S 1568, denominada «Promoció, foment i realització d’activitats i esdeveniments d’interés públic, sociocultural o econòmic per a la CV», dotada amb un import de cinc milions d’euros en el capítol IV. El mode de concessió fixat és la concessió directa prevista en l’article 168.1.C de La Llei 1/2015, de 6 de febrer, de la Generalitat, d’hisenda pública, del sector instrumental i de subvencions (d’ara en avant, Llei 1/2015) i en l’article 22.2 c) de la Llei 38/2003, de 17 de novembre, general de subvencions (d’ara en avant, LGS), i en relació amb la finalitat, en el mateix document consta que és la «concessió d’ajudes a entitats, institucions i persones jurídiques per a la promoció, el foment i la realització d’activitats i esdeveniments d’interés públic, sociocultural o econòmic, de la Comunitat Valenciana, degudament justificades».

La Llei 1/2015 preveu, en l’article 168.1.C, la concessió directa d’«amb caràcter excepcional, aquelles altres subvencions en què s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública», i establix expressament que «el Consell aprovarà, mitjançant el decret, a proposta de la conselleria competent per raó de la matèria, i amb informe previ de la conselleria que tinga assignades les competències en matèria d’hisenda, les bases reguladores que s’han d’aplicar en cada cas, que no tindran la consideració de disposicions de caràcter general, es publicaran en el *Diari Oficial de la Generalitat Valenciana*  […]», definint el contingut mínim d’estes.

A càrrec del programa pressupostari de la Direcció General de Projectes Estratègics, es consigna, en el pressupost de la Generalitat per a l’any 2024, la línia de subvenció S1568 «Promoció, foment i realització d’activitats i esdeveniments d’interés públic, sociocultural o econòmic per a la Comunitat Valenciana», inclosa en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat per la Resolució de 15 de març de 2024, de la Presidència de la Generalitat.

Això no obstant, i atés que, a càrrec d’esta línia ja s’ha concedit una subvenció, i d’acord amb el que ha manifestat la Intervenció General en l’informe de data 25 de juliol de 2024, s’ha tramitat l’expedient de modificació de crèdits corresponent, d’acord amb l’article 10.1.d del Decret 77/2019, de 7 de juny, del Consell, de regulació del procediment de gestió del pressupost de la Generalitat.

Per a l’atorgament d’esta mena de subvencions es fa necessari concretar els requisits que fan excepcionals uns certs esdeveniments o activitats, pel que fa a la seua aportació a la realització d’accions d’interés públic per les seues característiques especials i diferenciadores respecte a la resta dels que ocorren, siga per l’elevada notorietat i repercussió mediàtica generada en la seua celebració, per la seua contribució a la dinamització de l’economia valenciana o per la seua aportació a la generació i assentament dels valors socioculturals que esta administració representa, fomenta i encoratja, que implica que puguen ser susceptibles de rebre les ajudes excepcionals previstes pressupostàriament.

En funció d’això, i amb càrrec al pressupost previst en la línia esmentada, el passat 2 de febrer de 2024, la Direcció General de Projectes Estratègics va proposar la tramitació de les bases reguladores i la concessió d’una subvenció a un esdeveniment concret que es va considerar que tenia rellevància suficient i complia les condicions per a ser beneficiari d’ajudes incloses en esta línia. No obstant això, vist l’interés demostrat al llarg d’estos mesos per moltes altres empreses i institucions que han manifestat la seua intenció de realitzar esdeveniments d’envergadura, subsumibles en el supòsit de fet previst en la línia pressupostària, es considera oportú dictar unes bases reguladores que servisquen, no ja per a un beneficiari concret que realitze un esdeveniment digne d’ajuda, sinó per a un conjunt general de possibles persones beneficiàries disposades a realitzar diferents esdeveniments i activitats d’interés públic, sociocultural o econòmic per a la Comunitat Valenciana. D’esta manera, es pretén que la concessió d’estes subvencions siga més ràpida i eficient.

En un altre orde de coses, estes bases reguladores i la convocatòria seran finançades, d’una banda, amb el pressupost previst en la línia esmentada; no pel total disponible, ja que no és possible descartar que es presenten altres actuacions dignes de subvenció que, tanmateix, puga ser necessari mesurar amb altres paràmetres diferents dels previstos en este decret.

D’altra banda, per la singularitat d’esta mena de subvencions en este decret, s’exceptua l’aplicació del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, d’acord amb l’article 19.2, encara que ha de ressaltar-se que entre els criteris baremats sí que es troben aspectes de responsabilitat social com la sostenibilitat, o la disponibilitat o no de plans d’igualtat.

Així mateix, s’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en el present decret no necessita la notificació abans esmentada, per no tindre els requisits de l’article 107 del Tractat de funcionament de la Unió Europea, ja que la subvenció concedida és una mesura d’ajuda que s’incardina dins del supòsit previst en l’article 3.1 del Reglament (UE) núm. 2023/2831, de la Comissió, de 13 de desembre, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DO L de 15.12.2023).

Per això, i en virtut de les facultats que em conferix l’article 28.c de la Llei 5/1983, de 30 de desembre, del Consell, de conformitat amb l’article 168.1.C de la Llei 1/2015, de 6 de febrer de la Generalitat, d’hisenda pública, del sector públic instrumental i subvencions, amb un informe previ de la Conselleria d’Hisenda, Economia i Administració Pública i un altre de l’Advocacia General de la Generalitat, i amb la deliberació prèvia del Consell, en la reunió del dia 2 d’agost de 2024,

DECRETE

*Article 1. Objecte, àmbit aplicable i règim jurídic*

1. El present decret té com a objecte aprovar les bases reguladores i la convocatòria per a la concessió de les subvencions directes per a la promoció, el foment i la realització d’activitats i esdeveniments d’interés públic, sociocultural o econòmic per a la Comunitat Valenciana, corresponents al període de l’exercici 2024.

2. Les activitats i els esdeveniments objecte de subvenció s’executaran en l’àmbit territorial de la Comunitat Valenciana.

3. En tot el que no està previst en el present decret serà aplicable el que s’establix en la Llei 1/2015, i en els preceptes declarats bàsics de l’LGS, i el Reial decret 887/2006, de 21 de juliol, pel qual s’aprova el Reglament de l’LGS.

4. Pel que fa al procediment administratiu, serà aplicable la Llei 39/2015, d’1 d’octubre, del procediment administratiu comú de les administracions públiques.

*Article 2. Naturalesa de les ajudes*

1. Les ajudes que s’han de concedir en el marc d’este decret constituiran ajudes *de minimis*. Per això, serà objecte aplicable el Reglament (UE) núm. 2023/2831, de la Comissió, de 13 de desembre, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DO L de 15.12.2023).

2. D’acord amb l’article 1.1 de l’esmentat Reglament (UE) número 2023/2831, este s’aplica a les ajudes concedides a les empreses de tots els sectors, amb excepció de:

a) Les ajudes concedides a les empreses dedicades a la producció primària de productes de la pesca i de l’aqüicultura.

b) Les ajudes concedides a les empreses dedicades a la transformació i la comercialització de productes de la pesca i de l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) Les ajudes concedides a les empreses dedicades a la producció primària de productes agrícoles.

d) Les ajudes concedides a les empreses dedicades a la transformació i la comercialització de productes agrícoles, en un dels supòsits següents:

i) Quan l’import de l’ajuda es determine en funció del preu o de la quantitat d’estos productes adquirits a productors primaris o comercialitzats per les empreses interessades.

ii) Quan l’ajuda se supedite a la seua repercussió, total o parcial, als productors primaris.

e) Les ajudes concedides a activitats relacionades amb l’exportació a tercers països o a estats membres, en concret, les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

f) Les ajudes condicionades a la utilització de productes i servicis nacionals davant dels productes i els servicis importats.

3. Així mateix, d’acord amb el que es disposa en l’article 1, apartat 2, de l’esmentat Reglament (UE) núm. 2023/2831, si una empresa opera en un dels sectors previstos en les lletres a, b, c o d de l’apartat anterior, i també en un o diversos dels altres sectors inclosos en l’àmbit aplicable del reglament, o desenvolupa altres activitats incloses en este, este serà aplicable a les ajudes concedides en relació amb eixos sectors o activitats, a condició que l’Estat membre de què es tracte garantisca amb mitjans apropiats, com la separació d’activitats o la separació de comptes, que les activitats en els sectors exclosos de l’àmbit aplicable del Reglament *de minimis*  no es beneficien de les ajudes *de minimis*  concedides de conformitat amb el reglament esmentat.

*Article 3. Finançament i volum total màxim de les ajudes*

1.  El volum total màxim de les ajudes a concedir durant l'exercici 2024 en virtut del present decret és de tres milions d'euros.

2. D'acord amb la previsió legal continguda en l'article 168.1.C de la Llei 1/2015, de 6 de febrer, les ajudes s'imputaran a la línia de subvenció que s'habilite per mitjà de l’expedient de modificació pressupostària corresponent, en el capítol 4 del programa pressupostari 111L00 «Projectes estratègics» del pressupost de la Generalitat per a l'exercici 20648.

3. Per resolució del director general de Projectes Estratègics, que serà publicada en el *Diari Oficial de la Generalitat Valenciana*, i sense necessitat d'obrir un nou termini de presentació de sol·licituds, es podrà incrementar les dotacions econòmiques inicialment previstes, si concorre algun dels supòsits de l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

En aplicació de l'article 11.6 del Decret 77/2019, els augments eventuals sobrevinguts en el crèdit disponible possibilitaran que es dicte una resolució complementària de concessió de la subvenció per a les sol·licituds que, complint tots els requisits, no hagen sigut inicialment beneficiàries per esgotament del crèdit.

4. D’acord amb el que s’establix en l’article 168.1.C de la Llei 1/2015, per les raons d’interés públic, social, econòmic o humanitari, acreditades en l’expedient, les subvencions objecte d’este tenen caràcter excepcional, per la qual cosa es concediran de manera directa a qui resulte beneficiari.

*Article 4. Persones beneficiàries*

1. Podran ser beneficiàries d’estes ajudes les persones jurídiques, institucions i entitats que promoguen, fomenten o realitzen activitats i esdeveniments d’interés públic, sociocultural o econòmic per a la Comunitat Valenciana, en les quals concórreguen les circumstàncies previstes en este decret.

2. Per a poder ser beneficiàries d’estes ajudes, les sol·licitants hauran de complir els requisits següents:

a) Estar al corrent de les seues obligacions tributàries i amb la Seguretat Social, i al corrent del pagament d’obligacions per reintegrament de subvencions.

b) No haver superat el límit d’ajudes minimis.

c) No trobar-se sancionades o condemnades, mitjançant sentència ferma, amb la pèrdua de la possibilitat d’obtenció de subvencions o ajudes públiques, o trobar-se incurses en cap prohibició legal que les inhabilite per a fer-ho.

d) No tindre la consideració d’empresa en crisi, d’acord amb la definició establida en les directrius sobre ajudes estatals de salvament i de reestructuració d’empreses no financeres en crisis (2014/C 249/01).

e) No estar subjectes a una orde de recuperació pendent després d’una decisió prèvia de la Comissió que haja declarat una ajuda il·legal i incompatible amb el mercat interior.

f) D'acord amb el que es disposa en l'article 13.3.bis de la Llei 38/2003, de 17 de desembre, general de subvencions, per a subvencions d'import superior a 30.000 euros, les persones físiques i jurídiques, distintes de les entitats de dret públic, amb ànim de lucre subjectes a la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, hauran d'acreditar el compliment dels terminis de pagament que s'establixen en la citada Llei per a obtindre la condició de beneficiari o entitat col·laboradora. Esta acreditació, amb els mitjans de prova i requisits previstos en el mencionat article 13.3.bis de la Llei 38/2003, haurà de presentar-se amb caràcter previ a la resolució de concessió, a requeriment de l'òrgan gestor en cas de no haver-se aportat en un moment anterior.

g) No estar incurses en cap de les altres circumstàncies que ho impossibiliten d’acord amb l’article 13 de la Llei 38/2003, de 17 de desembre, general de subvencions.

*Article 5. Activitats i gastos subvencionables*

1. Serà subvencionable la promoció, el foment i la realització d’activitats i esdeveniments d’interés públic, sociocultural o econòmic per a la Comunitat Valenciana.

De manera no exhaustiva, es consideren subvencionables la realització de les activitats i esdeveniments següents: congressos, fires, esdeveniments, concursos, jornades, debats, tallers, competicions, conferències i exposicions, espectacles esportius, de música, teatre, dansa, moda, la celebració dels quals s’alinee amb les polítiques públiques de la Generalitat, contribuïsca a dinamitzar l’activitat econòmica en sectors vinculats a la tecnologia, la innovació, la cultura, l’esport i tinga un impacte positiu per a la Comunitat Valenciana, d’acord amb els criteris de valoració que s’expressen en l’annex.

2. Per a ser subvencionables, les activitats i esdeveniments hauran de desenvolupar-se íntegrament en 2024.

3. Seran subvencionables tots els gastos que estiguen directament relacionats amb la realització de les activitats i esdeveniments per als quals es concedix l’ajuda, sempre que estos siguen generats en el període comprés entre l’1 de gener i el 15 desembre de 2024, i que hagen sigut relacionats, quantificats i satisfets amb anterioritat a la finalització del termini de justificació.

Amb caràcter enunciatiu i no limitatiu estan inclosos:

a) Gastos de personal (nòmines, seguretat social, gastos de contractació…)

b) Arrendament de servicis professionals (advocats, assessoria, notaria, enginyers, tècnics de producció, tècnics de so, logística, tècnics de cambres…).

c) Informe d'auditoria requerit per la subvenció

d) Lloguers de locals (exclòs el lloguer de la seu social de l'entitat beneficiària).

e) Lloguer de terrenys necessaris per a la celebració de l'esdeveniment

f) Neteja, condicionament i manteniment de terrenys.

g) Taxes municipals, autonòmiques i estatals necessàries per a la celebració de l'esdeveniment.

h) Instal·lacions i servicis tècnics.

i) Lloguer d'infraestructures necessàries per a la celebració de l'esdeveniment.

j) Lloguer de maquinària de muntatge i desmuntatge.

k) Lloguer d'equips d'il·luminació, so, pantalles i càmeres.

l) OCA i informes d'acústica

m) Gastos relacionats amb insonorització o reducció acústica.

ñ) Gastos de decoració i efectes especials.

o) Quotes d'associats per participació en associacions professionals del sector.

p) Gastos lligats a la publicitat i difusió de les activitats i esdeveniments objecte de l'ajuda (gastos de publicitat, campanyes de màrqueting, offline i en línia …)

q) Contingut fotogràfic i audiovisual.

r) Gastos de material de marxandatge de l'esdeveniment

s) Gastos de suports publicitaris com a vaixella, parament, polseres, banderes

t) Lloguer de ferramentes digitals, plataformes de cobrament de cashless, lloguer de tòtems interactius i dispositius de validació d'accessos.

u) Contractació d'assegurances obligatòries, assegurances de responsabilitat civil i de cancel·lació de l'esdeveniment.

v) Trofeus o premis atorgats.

4. En cap cas seran gastos subvencionables les inversions o gastos de capital, ni els interessos deutors de comptes bancaris, interessos, recàrrecs i sancions administratives o penals i els gastos de procediments judicials. No serà subvencionable l’IVA satisfet per l’adquisició de béns o servicis i, en general, qualsevol impost pagat pel beneficiari, llevat que s’acredite documentalment que forma part del cost de l’activitat que ha de desenvolupar el beneficiari i que no és susceptible de recuperació o compensació, i en este cas haurà d’acreditar mitjançant un certificat o declaració responsable la no subjecció o l’exempció d’este impost o la no deducció de l’IVA suportat en l’adquisició de béns i servicis.

5. En relació amb els gastos subvencionables, i en aplicació del que es disposa en l’article 31 de l’LGS, quan l’import del gasto subvencionable siga de 40.000 euros o més en concepte d’obres o de 15.000 euros o més en la resta, la persona beneficiària haurà de comptar, com a mínim, amb tres ofertes de proveïdors diferents, sol·licitades amb caràcter previ a la contracció del compromís per a l’obra, la prestació del servici o l’entrega del bé, llevat que per les seues especials característiques no hi haja en el mercat suficient nombre d’entitats que els realitzen, presten o subministren, o tret que el gasto s’haja realitzat amb anterioritat a la subvenció. En estos casos, haurà d’acreditar-se la moderació de costos mitjançant la memòria justificativa corresponent. Les ofertes han de ser autèntiques i no fictícies, de proveïdors reals i independents, i han d’estar prou detallades i incloure els mateixos elements per a ser comparables. L’elecció entre les tres ofertes es realitzarà d’acord amb criteris d’eficiència i economia, i s’ha de justificar expressament en una memòria l’elecció quan no recaiga en la proposta econòmica més avantatjosa.

*Article 6. Subcontractació*

1. La persona beneficiària podrà subcontractar l’activitat que constituïsca l’objecte de la subvenció fins a un percentatge que no excedisca el 60 % de l’import de l’activitat subvencionada, i queda sotmesa esta subcontractació al que es disposa en l’article 29 de l’LGS , i en l’article 68 del Reial decret 887/2006, de 21 de juliol, pel qual s’aprova el Reglament de l’LGS . En este sentit, quan l’activitat subcontractada excedisca el 20 % de l’import de la subvenció i este import siga superior a 60.000 euros, la subcontractació estarà sotmesa al fet que el contracte se subscriga per escrit i siga autoritzat prèviament per l’entitat concedent.

S’entén que la persona beneficiària subcontracta quan concerta amb terceres persones l’execució total o parcial de l’activitat o esdeveniment que constituïx l’objecte de la subvenció; queda fora d’este concepte la contractació dels gastos en què haja d’incórrer la persona beneficiària per a la realització per si mateixa de l’activitat subvencionada.

Quan les persones beneficiàries siguen entitats que es troben dins de l’àmbit subjectiu aplicable de la Llei 9/2017, de contractes del sector públic, la contractació de l’activitat subvencionada haurà de subjectar-se al que es preveu en eixa llei.

2. Els contractistes quedaran obligats només davant de la persona beneficiària, que assumirà la responsabilitat total de l’execució de l’activitat subvencionada.

3. A l’efecte del que es preveu en l’apartat anterior, les persones beneficiàries seran responsables que, en l’execució de l’activitat subvencionada concertada amb tercers, es respecten els límits quant a la naturalesa i quantia dels gastos subvencionables.

4. Els contractistes estaran subjectes al deure de col·laboració previst en l’article 46 de l’LGS, per a permetre la verificació adequada del compliment d’estos límits.

5. En cap cas podrà concertar-se per la persona beneficiària l’execució total o parcial de les activitats subvencionades amb persones vinculades o incurses en alguna de les prohibicions de l’article 13 de l’LGS.

*Article 7. Quantia, límits i compatibilitat de les ajudes*

1. L’import màxim d’estes ajudes no podrà ser d’una quantitat que supere el 60% del cost total de l’activitat. Este percentatge podria ampliar-se fins al 75 % si la Presidència de la Generalitat concorre amb entitats del sector públic de la Generalitat al finançament de l’esdeveniment.

2. La quantia de cada ajuda es correspondrà amb la quantia sol·licitada, sempre que es complisquen les condicions imposades en este decret, sense poder, en cap cas, superar el límit fixat per la quantia màxima que correspondria en funció de la puntuació obtinguda després d’aplicar-se els criteris de valoració exposats en l’annex, d’acord amb la taula que s’adjunta a continuació, i sempre que s’obtinguen, almenys, 25 punts.

|  |  |
| --- | --- |
| *Puntuació de l’actividad* | *Quantia màxima* |
| Més de 95 | 300.000,00 € |
| Entre 90 i 94 | 280.000,00 € |
| Entre 85 i 89 | 260.000,00 € |
| Entre 80 i 84 | 240.000,00 € |
| Entre 75 i 79 | 220.000,00 € |
| Entre 70 i 74 | 200.000,00 € |
| Entre 65 i 69 | 180.000,00 € |
| Entre 60 i 64 | 160.000,00 € |
| Entre 55 i 59 | 140.000,00 € |
| Entre 50 i 54 | 120.000,00 € |
| Entre 45 i 49 | 100.000,00 € |
| Entre 40 i 44 | 80.000,00 € |
| Entre 35 i 39 | 60.000,00 € |
| Entre 30 i 34 | 40.000,00 € |
| Entre 25 i 29 | 20.000,00 € |

3. Estes ajudes seran compatibles amb les que amb este mateix fi puguen ser concedides per altres administracions públiques, sempre que entre totes no es produïsca un sobrefinançament de l’activitat subvencionada. En tal cas, les quanties que cal concedir en virtut d’esta orde es reduiran fins al cost real de l’activitat objecte de l’ajuda.

4. Així mateix, d’acord amb l’article 5 del Reglament (UE) núm. 2831/2023, estes ajudes podran acumular-se fins al límit establit en l’article 3.2 del reglament esmentat amb:

a) Les ajudes *de minimis*  concedides de conformitat amb el Reglament (UE) núm. 2832/2023, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  concedides a empreses que presten servicis d’interés econòmic general.

b) Les ajudes *de minimis*  concedides de conformitat amb el Reglament (UE) núm. 1408/2013, de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola.

c) Les ajudes *de minimis*  concedides de conformitat amb el Reglament (UE) núm. 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l’aqüicultura.

5. Estes ajudes no s’acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d’ajuda o de l’import d’ajudes més elevat que corresponga fixat en les circumstàncies concretes de cada cas per un reglament d’exempció per categories o una decisió adoptats per la Comissió.

*Article 8. Procediment de concessió*

1. El procediment de concessió d’estes ajudes serà la concurrència successiva, de manera que els expedients s’examinaran i tramitaran segons l’orde de presentació de les sol·licituds, i es resoldran en la mesura i en l’orde en què queden correctament formulades i completades.

2. En cas que s’esgote el pressupost destinat a estes ajudes, es donarà publicitat d’esta circumstància mitjançant la resolució de la persona titular de la Direcció General de Projectes Estratègics de la Presidència, que es publicarà en el *Diari Oficial de la Generalitat Valenciana*. Les sol·licituds que estiguen ja presentades completes i en tramitació, que no puguen ser ateses per esgotament de la dotació pressupostària assignada, seran denegades, per tal motiu, mitjançant la resolució de la persona titular de la Direcció General de Projectes Estratègics.

3. La determinació de la quantia que s’ha de concedir es calcularà mitjançant la valoració de les sol·licituds presentades, a les quals s’aplicaran els criteris relatius a l’entitat promotora i a l’activitat, d’acord amb la baremació prevista en l’annex d’este decret.

*Article 9. Obligacions de les persones beneficiàries*

Les persones beneficiàries hauran de complir, amb caràcter general, les següents obligacions i les establides en els articles 13 i 14 de l’LGS.

a) Acceptar la subvenció concedida.

b) Utilitzar la subvenció per a la destinació concreta per a la qual ha sigut concedida.

c) Aportar a la direcció general competent en matèria de projectes estratègics tota la informació complementària que els siga sol·licitada, perquè esta puga realitzar les comprovacions que estime oportunes en relació amb el desenvolupament i l’execució de les activitats subvencionades.

d) Facilitar a la Intervenció de la Generalitat i a la Sindicatura de Comptes la informació que li siga requerida en l’exercici de les seues funcions respecte de les subvencions rebudes amb càrrec a esta convocatòria.

e) Comunicar per escrit a la direcció general competent en matèria de projectes estratègics la modificació de qualsevol circumstància, tant objectiva com subjectiva, que s’haja tingut en compte per a la concessió de la subvenció. Esta comunicació haurà de realitzar-se tan prompte com es conega esta circumstància i, en tot cas, amb anterioritat a la justificació de l’aplicació donada als fons percebuts.

f) Conservar els documents justificatius de l’aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.

g) Fer constar expressament l’origen de la subvenció rebuda de la Generalitat en tots els suports, la cartelleria, la senyalística, els premis, els trofeus i les actuacions subvencionades que comporten la divulgació, la difusió o, si és el cas, la publicitat d’estes, i de conformitat amb el Manual d’identitat corporativa de la Generalitat Valenciana

<https://presidencia.gva.es/va/web/promocion-institucional/manual/manual-corporatiu>

h) En la publicitat de l’esdeveniment, qualsevol que siga el suport, no s’utilitzarà llenguatge ni imatges sexistes.

i) L’edició de qualssevol suports de comunicació deurà, en tot cas, realitzar-se almenys en alguna de les dos llengües cooficials de la Comunitat Valenciana.

j) Facilitar un mínim de deu invitacions a la direcció general competent en matèria de projectes estratègics, relatives, almenys, als actes d’obertura i clausura de les activitats o esdeveniments.

k) Complir les obligacions de transparència establides en la legislació bàsica, de conformitat amb el que es disposa en l’article 3 de la Llei 19/2013, de 9 de desembre, de transparència, accés a la informació pública i bon govern, en l’article 4 de la Llei 1/2022, de 13 d’abril, de transparència i bon govern de la Comunitat Valenciana, sense perjuí de les obligacions establides en l’article 14 de l’LGS i altra legislació aplicable. En este sentit, en el cas d’entitats privades que perceben durant el període d’un any ajudes o subvencions públiques en una quantia superior a 100.000 euros o quan almenys el 40% del total dels seus ingressos anuals tinguen caràcter d’ajuda o subvenció pública, sempre que suposen com a mínim la quantitat de 5.000 euros, hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre.

La difusió de la informació que establix este apartat s’ha de dur a terme per mitjà de la pàgina web de l’entitat beneficiària, o bé mitjançant la plataforma TEP - Transparència entitats privades, de GVA Oberta, a la qual es pot accedir en <https://gvaoberta.gva.es/va/tep>

*Article 10. Sol·licituds, documentació i termini de presentació*

1. Les sol·licituds, declaracions responsables i la documentació annexa per a l’obtenció d’estes ajudes es realitzaran obligatòriament mitjançant el tràmit telemàtic específicament dissenyat per a estes. Les persones sol·licitants podran buscar este tràmit en el catàleg de servicis públics interactius de la Generalitat amb l’enllaç <https://sede.gva.es>  o accedir directament a este:  <https://sede.gva.es/va/inicio/procedimientos?id_proc=G96487>

2. El termini de presentació de sol·licituds començarà a les 8.00h. de l’endemà de la publicació d’este decret en el *Diari Oficial de la Generalitat Valenciana*  i finalitzarà a les 15.00h. del 30 de setembre de 2024. En tot cas, si es produïra l’esgotament del pressupost destinat a este efecte, es tindrà en compte el que es disposa en l’article 8.2.

3. Els tràmits posteriors a la sol·licitud, per canal electrònic, incloent-hi les notificacions i justificacions que es realitzaran mitjançant «La meua carpeta ciutadana» de la seu electrònica de la Generalitat.

4. Per a la tramitació electrònica, seran necessaris els mitjans d’identificació i firma electrònica admesos en la seu electrònica de la Generalitat.

5. Si la sol·licitud es realitza mitjançant representant, s’haurà d’acreditar la representació segons el que s’establix en els articles 5 i 6 de la Llei 39/2015, d’1 d’octubre, del procediment administratiu comú de les administracions públiques.

6. Juntament amb la sol·licitud, s’haurà d’aportar la documentació següent:

a) La declaració responsable del compliment dels requisits exigits en el present decret i de la veracitat de la documentació presentada.

b) Declaració expressa sobre les altres ajudes *de minimis*  rebudes durant els 3 anys anteriors, incloent-hi la identitat de l’entitat concedent de l’ajuda i el seu import.

c) Declaració expressa en relació amb altres subvencions i ingressos quant a suport públic a l’activitat subvencionada.

d) Memòria en què es detallen, com a mínim, els aspectes relatius a l’activitat o esdeveniment d’acord amb els criteris de valoració de l’annex, que inclourà, a més de la seua descripció i el cost previst, la aportació d’un pressupost i/o factures proforma, la justificació dels conceptes que han de baremar-se, una previsió de terminis d’execució, així com les dades sobre el seu finançament, localització, generació d’ocupació, viabilitat econòmica, justificació de l’impacte previst i la seua difusió: nombre de persones participants i públic previst, amb una explicació breu del sistema de mesurament, així com una previsió de l’impacte econòmic de l’activitat. Totes les dades o informació que no s’aporten no podran ser tingudes en compte per a la valoració de la sol·licitud.

7. L’acreditació d’estar al corrent amb les obligacions tributàries, amb la Seguretat Social i la identitat DNI/CIF es verificarà automàticament pels servicis tècnics de la direcció general amb competència en projectes estratègics. No obstant això, la persona sol·licitant podrà oposar-se expressament a esta verificació; en eixe cas, haurà d’aportar la documentació indicada.

8. De conformitat amb el que es disposa en l’apartat 2 de l’article 28 de la Llei 39/2015, d’1 d’octubre, del procediment administratiu comú de les administracions públiques, la presentació de la sol·licitud de subvenció comporta l’autorització de la persona sol·licitant perquè la Direcció General de Projectes Estratègics obtinga de manera directa tota la documentació que haja sigut elaborada per qualsevol altra administració pública, i esta autorització se circumscriurà a les dades i documents exigits per les administracions públiques d’acord amb la normativa aplicable, segons el que disposa l’article 28.1 de la llei mencionada.

*Article 11. Òrgan gestor, comissió de valoració i resolució*

1. La gestió de les ajudes previstes en este decret correspondrà a la Direcció General de Projectes Estratègics de la Presidència de la Generalitat. Els servicis tècnics de la direcció general esmentada verificaran en cada sol·licitud el compliment dels requisits establits en el present decret.

Una vegada examinada la sol·licitud i, si és el cas, la documentació presentada, si la sol·licitud no complix els requisits que establixen estes bases reguladores, es requerirà a la persona sol·licitant perquè, en un termini de 10 dies hàbils, esmene el defecte o adjunte els documents preceptius per mitjans telemàtics, amb indicació que, si no ho fa, es considerarà que desistix de la petició, amb resolució prèvia, d’acord amb el que es disposa en l’article 68.1 de la Llei 39/2015, d’1 d’octubre, del procediment administratiu comú de les administracions públiques.

2. La valoració de les sol·licituds es durà a terme per part d’una comissió constituïda per la persona titular de la Direcció General de Projectes Estratègics, que la presidirà, i per almenys dos persones empleades públiques més triades al seu criteri. La valoració es farà exclusivament en relació amb les dades aportades per l’entitat sol·licitant.

3. La persona titular de la Direcció General de Projectes Estratègic elevarà la proposta de valoració de les sol·licituds, elaborada per la Comissió, a la persona titular de la Subsecretaria de la Presidència, que la remetrà a l’òrgan competent per a la concessió de la subvenció.

4. L’òrgan competent per a la concessió d’estes subvencions, amb independència de la quantia, serà el president de la Generalitat o la persona en qui tinga delegada esta competència, en virtut de l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

5. La data límit per a dictar la resolució de concessió o denegació de les ajudes serà el 15 de novembre de 2024. Les notificacions electròniques de les resolucions es realitzaran per mitjà de «La meua carpeta» de la seu electrònica de la Generalitat.

6. Transcorreguda la data prevista en l’apartat anterior sense haver-se dictat i notificat la corresponent resolució expressa, les persones sol·licitants podran entendre desestimada la seua sol·licitud, de conformitat amb el que es disposa en l’article 24.1 de la Llei 39/2015, d’1 d’octubre, del procediment administratiu comú, en relació amb l’article 25.5 de l’LGS.

7. Sense perjuí de la notificació individualitzada de la resolució de les ajudes, es publicarà en el *Diari Oficial de la Generalitat Valenciana*  la relació de les subvencions concedides amb indicació de les persones que hagen resultat beneficiàries de les ajudes, de les activitats o els esdeveniments subvencionats i de les seues quanties, als efectes únics de publicitat.

8. La persona jurídica, entitat o institució que resulte beneficiària d’una subvenció haurà de manifestar, en el termini de quinze dies hàbils a partir de la notificació de la resolució de concessió, la seua conformitat amb la concessió de la subvenció, d’acord amb el model que s’inclou en el procediment telemàtic. El model de conformitat, degudament omplit i firmat, haurà de presentar-se telemàticament en el portal de la Generalitat, Presidència, dins de l’apartat dins de l’apartat sol·licitud general única d'iniciació i tramitació telemàtica de procediments de la Generalitat Valenciana. (tràmit a utilitzar exclusivament quan no existisca un específic en la seu electrònica de la Generalitat Valenciana), en l’enllaç següent:

<https://www.gva.es/es/inicio/procedimientos?id_proc=G95565>

*Article 12. Justificació i pagament*

1. Les activitats objecte de les ajudes es podran executar des de l’1 de gener de 2024 fins al 15 de desembre de 2024.

2. Les persones beneficiàries hauran de presentar, davant de l’òrgan gestor, la justificació adequada de la subvenció, de la realització de les activitats objecte de l’ajuda, i del compliment de les condicions imposades en la resolució de concessió de la subvenció. L’últim dia per a presentar la justificació serà el 16 de desembre de 2024.

3. Les persones beneficiàries de les ajudes estaran obligades a justificar la totalitat dels gastos de l’activitat, i no sols la part corresponent a l’ajuda rebuda.

4. Per a les subvencions per import de fins a 20.000 euros, la justificació de la subvenció es realitzarà mitjançant un compte justificatiu simplificat del gasto realitzat, que haurà de contindre la informació següent:

a) Una memòria justificativa de les actuacions realitzades que continga informació relativa al compliment de l’impacte previst respecte a l’afluència de públic i a l’impacte econòmic de l’activitat, així com, si és el cas, a la difusió de l’activitat. S’haurà d’omplir, almenys, amb el desglossament que apareix en l’apartat A.3. de l’annex.

b) Una relació classificada i numerada dels gastos de l’activitat, amb la identificació de la persona o l’entitat creditora i del document, el seu import, la data d’emissió i la data de pagament, la relació del gasto amb l’activitat subvencionada, el percentatge d’imputació de cada factura a la subvenció concedida i l’import imputat.

c) Declaració responsable que continga una relació detallada d’altres ajudes, ingressos o subvencions que hagen finançat l’activitat subvencionada, amb indicació de l’import i la seua procedència; o, si és el cas, la declaració responsable de no haver rebut altres subvencions o ajudes o ingressos, per a l’actuació objecte d’esta subvenció.

d) Declaració responsable firmada per la persona a qui corresponga la representació legal de l’entitat sobre el compliment de les obligacions establides en l’LGS, amb la indicació expressa de trobar-se al corrent en el pagament d’obligacions per reintegrament de subvencions.

e) Acreditació, per mitjà de certificació expedida per l’òrgan competent dels punts següents:

– Que els fons han sigut destinats a dur a terme l’activitat per a la qual van ser concedits.

– Que la documentació original acreditativa del gasto realitzat i efectivament pagat es troba en les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

5. Així mateix, juntament amb el compte justificatiu simplificat de l’apartat anterior, s’haurà d’aportar la documentació següent:

a) Els tres pressupostos que, si és el cas, i en aplicació de l’article 31.3 de l’LGS, haja sol·licitat l’entitat beneficiària.

b) Si és el cas, un exemplar del cartell o fullet divulgatiu de l’activitat o esdeveniment, en què figure la menció a l’origen dels fons rebuts de la Generalitat i el logotip corresponent. Per als esdeveniments susceptibles de subvenció amb data de celebració entre l’1 de gener i un mes després de la publicació del present decret, no serà preceptiva esta obligació.

c) En el cas d’entitats locals, la certificació de trobar-se al corrent en el compliment de l’obligació de rendició de comptes anuals davant de la Sindicatura de Comptes.

d) Si és el cas, acreditació mitjançant un certificat o declaració responsable de la no subjecció o exempció de l’impost o la no deducció de l’IVA suportat en l’adquisició de béns i servicis.

6. Per a les subvencions concedides per un import superior a 20.000 euros, la justificació de la subvenció es realitzarà mitjançant la presentació d’un compte justificatiu que comprendrà els mateixos aspectes previstos en l’apartat 4, i que haurà d’anar acompanyat d’un informe d’auditoria del projecte executat en el qual es detallen les comprovacions realitzades, i es farà constar tots els fets o excepcions que puguen suposar un incompliment per part de la persona o entitat beneficiària de la normativa aplicable o de les condicions que s’imposen per a la percepció de la subvenció concedida. Este informe d’auditoria haurà d’elaborar-se per una persona professional inscrita com a exercent en el Registre oficial d’auditors de comptes, dependent de l’Institut de Comptabilitat i Auditoria de Comptes, triada per l’entitat beneficiària. Així mateix, s’haurà d’aportar, si és el cas, la documentació esmentada en les lletres b i c de l’apartat 5.

En este cas, la persona beneficiària estarà obligada a posar a la disposició de qui faça l’auditoria tots els llibres, registres i documents que els sol·liciten per a efectuar la revisió, així com a conservar-los en vista a les actuacions de comprovació i control que preveu la legislació vigent.

7. Les factures corresponents als gastos corrents imputats a esta subvenció s’ajustaran al que establix el Reial decret 1619/2012, de 30 de novembre, pel qual s’aprova el Reglament que regula les obligacions de facturació.

En tot cas, haurà d’observar-se el que establixen els articles 30 i 31 de l’LGS, respecte de la justificació de les subvencions públiques i dels gastos subvencionables, respectivament.

8. D’acord amb el que preveu l’article 31.2 de l’LGS, es considerarà gasto realitzat el que haja sigut efectivament pagat amb anterioritat a la fi del període de justificació determinat en estes bases reguladores. Quan la beneficiària de la subvenció siga una empresa, els gastos subvencionables en els quals haja incorregut en les seues operacions comercials s’hauran d’haver abonat en els terminis de pagament previstos en la normativa sectorial aplicable o, en defecte d'això, en els establits en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials. Sense perjuí del que s’acaba d’esmentar, quan es tracte de tributs i Seguretat Social a càrrec de l’entitat beneficiària, s’entendrà també com a gasto realitzat el que s’haja produït abans d’acabar-se el termini de justificació i es trobe en període d’ingrés voluntari no vençut en la data de finalització del termini de justificació, cas en què caldrà acreditar el pagament efectiu quan es produïsca.

9. La persona beneficiària queda obligada a fer constar, en totes les factures i els documents que tinga i que hagen servit per a justificar el gasto subvencionat, mitjançant una estampilla o un altre procediment que deixe la constància adequada en els originals, que s’han utilitzat per a acreditar el gasto en l’expedient o l’ajuda de què es tracte i, si és el cas, la quantia en què resulten afectats per la subvenció concedida.

L’obligació esmentada li serà exigible, siga quin siga el format en què s’haja creat o formalitzat el document o la factura, i comportarà l’obligació de conservar-los durant el termini de què dispose l’Administració per a revisar la subvenció concedida i verificar el compliment de la resta d’obligacions o càrregues sorgides de la concessió, i s’ha de garantir a la persona auditora i, si és el cas, a l’òrgan gestor de les ajudes l’accés a esta i la comprovació que estan estampillades.

Especialment, quedarà obligada l’entitat beneficiària a fer constar estes circumstàncies quan pretenga fer ús de la mateixa factura o del mateix document en la justificació de qualsevol altra ajuda o subvenció; en este cas, haurà de manifestar expressament que la documentació justificativa del gasto s’ha presentat o utilitzat prèviament per a acreditar-ho en una subvenció.

10. La falta de compliment d’estes obligacions donarà lloc al reintegrament de les quantitats percebudes i l’exigència de l’interés de demora corresponent des del moment del pagament de la subvenció fins al dia en què s’acorde la procedència del reintegrament, o la data en què la persona deutora va ingressar el reintegrament si és anterior a esta, d’acord amb el que disposa l’article 37 de l’LGS.

11. El pagament serà únic i s’efectuarà per mitjà de transferència bancària al compte bancari de l’entitat beneficiària que esta determine, una vegada comprovada la documentació justificativa prevista en este article.

12. Tot i el que disposa l’apartatl anterior, i a petició de la persona beneficiària, podrà anticipar-se un 30 % de l’import total de la subvenció, després de la concessió, d’acord amb el que establix l’article 171 de la Llei 1/2015.

13. Les quantitats entregades anticipadament i no justificades hauran de ser reintegrades per mitjà de xec nominatiu conformat o bancari, a nom de la Generalitat. L’Administració, d’acord amb el que preveu l’article 90 del Reial decret 887/2006, de 21 de juliol, pel qual s’aprova el Reglament de l’LGS , haurà de calcular els interessos de demora des del moment en què s’haja produït el pagament efectiu de l’ajuda fins al moment en què s’haja produït la devolució efectiva per part de l’entitat beneficiària.

14. Perquè l’Administració puga realitzar el pagament de les subvencions, la persona beneficiària haurà de constar en la corresponent base de dades de la Generalitat. Per a donar-se d’alta o modificar les seues dades de tercer interessat, haurà de dirigir-se al registre telemàtic de tercers proporcionat per la Generalitat en l’adreça següent

<https://www.gva.es/va/inicio/procedimientos?id_proc=22270>

15. En tot cas, el pagament de les ajudes a les persones beneficiàries quedarà condicionat a l’acabament de qualsevol procediment d’incompliment, reintegrament o sancionador que, iniciat en el marc d’ajudes o subvencions de la mateixa naturalesa concedides per la Generalitat i els seus organismes autònoms, es trobe encara en tramitació. Així mateix, no s’efectuarà cap pagament a la persona beneficiària que no es trobe al corrent en el compliment de les seues obligacions tributàries i amb la Seguretat Social, o siga deutora per resolució declarativa de procedència de reintegrament. Esta prohibició subsistirà mentres concórreguen les circumstàncies esmentades, en aplicació de l’article 13.4 de l’LGS.

*Article 13. Informe d’auditoria*

1. La persona auditora de comptes que duga a terme la revisió del compte justificatiu serà designada per l’entitat beneficiària.

2. Qui duga a terme l’auditoria emetrà un informe en el qual detallarà les comprovacions realitzades i hi farà constar tots els fets o les excepcions que puguen suposar un incompliment, per part de la persona beneficiària, de la normativa aplicable o de les condicions que s’imposen per a percebre la subvenció, i haurà de proporcionar la informació amb el detall i la precisió suficients perquè l’òrgan gestor puga concloure sobre esta qüestió.

3. Per a emetre l’informe, la persona auditora ha de comprovar:

a) L’adequació del compte justificatiu de la subvenció que ha presentat la beneficiària i que este s’haja subscrit per una persona amb poders suficients per a fer-ho.

b) El contingut de la memòria d’actuació, i haurà d’estar alerta davant de la possible falta de concordança entre la informació que conté esta memòria i els documents que hagen servit de base per a revisar la justificació econòmica.

c) Que la informació econòmica que conté la memòria està basada en una relació classificada dels gastos de l’activitat subvencionada, amb la identificació de les creditores i dels documents —factures, nòmines i butlletins de cotització a la Seguretat Social—, l’import total d’estes i el que s’imputa a la subvenció, la data d’emissió i, si escau, la data de pagament.

d) Que l’entitat disposa de documents originals acreditatius dels gastos justificats, segons el que preveu l’article 30.3 de l’LGS, i que estos documents han sigut indicats en els registres comptables.

e) Que els gastos que integren la relació complixen els requisits per a tindre la consideració de gasto subvencionable, de conformitat amb el que s’establix en l’article 31 de l’LGS i l’article 5 del present decret; que s’han classificat correctament, d’acord amb el contingut de les bases reguladores arreplegades en esta resolució, i que es produïx la coherència necessària entre els gastos justificats i la naturalesa de les activitats subvencionades.

f) També es comprovarà que l’import es desglossa adequadament en el compte justificatiu.

g) Que les entitats beneficiàries disposen d’ofertes de diferents empreses proveïdores, en els supòsits que preveu l’article 31.3 de l’LGS, i d’una memòria que justifique raonablement l’elecció de l’empresa proveïdora, en els casos en què no haja recaigut en la proposta econòmica més avantatjosa.

h) Que no s’han realitzat subcontractacions de l’activitat subvencionada o que, si és el cas, estes subcontractacions s’han autoritzat.

i) Que s’han complit les obligacions de publicitat activa.

j) Que no s’han concedit altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d’organismes internacionals, que siguen incompatibles o que superen els costos de l’activitat subvencionada.

k) Que les factures i els documents que hagen servit per a justificar el gasto subvencionat s’han marcat, mitjançant una estampilla o un altre procediment que en deixe la constància adequada en els originals, a fi de reflectir que s’han utilitzat per a acreditar el gasto en l’expedient o l’ajuda de què es tracte i, si és el cas, la quantia que s’imputa a la subvenció concedida.

l) Acreditació del pagament de les factures dins del termini de justificació o, si és el cas, certificació de pagaments pendents de gastos reportats.

4. Al final del seu treball, la persona auditora sol·licitarà a l’entitat beneficiària una carta, firmada per la persona que haja subscrit el compte justificatiu, en la qual s’indicarà que s’ha informat la persona auditora sobre totes les circumstàncies que puguen afectar la correcta percepció, aplicació i justificació de la subvenció. També s’hi han d’incloure les manifestacions que siguen rellevants i que servisquen d’evidència addicional a la persona auditora sobre els procediments que s’han dut a terme. La carta formarà part de la justificació de la subvenció.

*Article 14. Alteració de les condicions de la subvenció*

1. Qualsevol alteració de les condicions tingudes en compte per a la concessió de la subvenció i, si és el cas, l’obtenció concurrent d’altres subvencions i ajudes concedides per qualsevol altra entitat pública o privada, haurà de ser notificada per escrit a la Direcció General de Projectes Estratègics i podrà donar lloc a la modificació de la resolució de concessió de la subvenció, sempre que se salvaguarden els requisits mínims establits en este decret. A este efecte, la persona titular de la Direcció General de Projectes Estratègics dictarà l’oportuna resolució de modificació en què es podran reajustar els imports de la subvenció concedida sobre la nova base.

2. En el cas que el cost definitiu real de l’activitat subvencionada siga inferior al pressupost del gasto aprovat i sobre el qual es va concedir l’ajuda, la quantia de la subvenció concedida serà minorada mitjançant una resolució de liquidació de la persona titular de la Direcció General de Projectes Estratègics en la proporció que resulte, i s’aplicarà el percentatge de la subvenció sobre la nova base.

*Article 15. Desistiment i renúncia*

1. La persona sol·licitant de l’ajuda podrà desistir de la seua sol·licitud, un desistiment que haurà de realitzar-se amb anterioritat a la notificació de la resolució del procediment de concessió de les ajudes sol·licitades i que es presentarà electrònicament dirigit a la persona titular de la Direcció General de Projectes Estratègics, que mitjançant la resolució acceptarà per complet el desistiment i declararà conclús el procediment en el que a eixa persona es referisca.

2. La persona beneficiària de l’ajuda podrà presentar la renúncia a l’ajuda concedida, que podrà realitzar-se amb posterioritat a l’acceptació de la subvenció concedida i abans de la finalització de la realització del gasto, sempre que no s’haja efectuat cap pagament per part de l’Administració. La renúncia es presentarà electrònicament dirigida a la persona titular de la Direcció General de Projectes Estratègics, que mitjançant la resolució, acceptarà de manera expressa la renúncia i declararà conclús el procediment en el que a eixa persona es referisca. Una vegada acceptada la renúncia, la persona beneficiària perdrà automàticament el dret reconegut mitjançant la resolució, així com el dret al cobrament de l’ajuda concedida.

*Article 16. Incompliments*

1. Si la persona beneficiària incomplix qualssevol de les obligacions establides en el present decret, així com les condicions que, si és el cas, s’establisquen en la resolució de concessió de la subvenció, desvirtuant íntegrament la finalitat per a la qual es va concedir l’ajuda, o incórrega en qualsevol de les causes de reintegrament previstes en l’article 37 de l’LGS, en relació amb l’article 62 de la Llei 1/2015, l’òrgan competent que va concedir l’ajuda, amb expedient previ d’incompliment en què es donarà audiència a la persona ’interessada, declararà mitjançant la resolució la pèrdua del dret a la subvenció i, si és el cas, l’obligació de reintegrar a la Tresoreria de la Generalitat les ajudes percebudes i els interessos de demora, sense perjuí d’altres accions que siguen procedents. Les quantitats esmentades tindran la consideració d’ingressos públics amb caràcter general legals.

2. El compliment parcial de les condicions i obligacions imposades, sempre que s’aproxime de mode significatiu al compliment total i s’acredite una actuació de la persona beneficiària inequívocament tendent a la satisfacció dels compromisos, donarà lloc al pagament parcial de la subvenció o, si és el cas, al reintegrament parcial, determinant el seu càlcul la proporció en què, respecte a la total, es trobe l’activitat realitzada. En tot cas, la quantitat parcial que la beneficiària tinga dret a cobrar es correspondrà amb l’import efectivament i degudament justificat de la subvenció concedida, una vegada haja sigut acreditada la seua justificació i haja sigut acceptada per l’òrgan concedent.

3. Si el procediment de reintegrament s’ha iniciat a conseqüència de fets que puguen ser constitutius d’infracció administrativa, es posaran en coneixement de l’òrgan competent per a la iniciació del procediment sancionador corresponent.

*Article 17. Protecció de dades*

1. De conformitat amb el Reglament (UE) número 2016/679, del Parlament i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD); la Llei orgànica 3/2018, de 5 de desembre, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l’empara de l’LGS.

2. Les entitats podran exercir els drets d’accés, rectificació, cancel·lació, oposició, supressió, portabilitat i limitació del tractament davant de la Presidència de la Generalitat, que gestiona estes ajudes, així com reclamar, si és el cas, a l’autoritat de control en matèria de protecció de dades, especialment quan no haja obtingut satisfacció en l’exercici dels seus drets.

*Article 18. Pla general de control*

Per a la correcta i efectiva comprovació material de la realització de l'activitat subvencionada i compliment de la finalitat de l'ajuda, els projectes subvencionats en les presents bases reguladores estaran sotmesos a les actuacions de control que s'incloguen en el corresponent pla que desenrotlle la direcció general amb competència en projectes estratègics.

En este sentit, la direcció general competent en projectes estratègics haurà d'elaborar un pla de control conforme al que es preveu en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

DISPOSICIONS FINALS

*Primera. Facultats d’execució*

1. Es faculta la persona titular de la Direcció General de Projectes Estratègics, de la Presidència de la Generalitat, per a dictar les instruccions i adoptar les mesures que considere oportunes per a l’aplicació i execució d’este decret.

2. Es delega en la persona titular de la Direcció General de Projectes Estratègics la competència per a ampliar el termini de justificació de les subvencions previst en este decret, amb caràcter excepcional, quan concórreguen circumstàncies degudament motivades que impossibiliten la seua presentació en el dit termini..

*Segona. Efectes*

Este decret tindrà efectes des de l’endemà de la publicació en el *Diari Oficial de la Generalitat Valenciana*.

*Tercera. Consideració del decret*

D’acord amb el que disposa l’article 168.1.c de la Llei 1/2015, este decret no té la consideració de disposició de caràcter general.

Contra este decret, que esgota la via administrativa, es podrà interposar un recurs contenciós administratiu en el termini de dos mesos, comptats des de l’endemà de publicar-se, en la Sala Contenciosa Administrativa del Tribunal Superior de Justícia, d’acord amb el que establix l’article 10 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició en este mateix òrgan en el termini d’un mes, comptat en els mateixos termes, d’acord amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; tot això, sense perjuí que les persones interessades hi puguen presentar qualsevol altre recurs que estimen pertinent.

ANNEX

*Criteris de valoració*

D'acord amb el que es preveu en l'article 5.2 d'este decret, en el present annex s'establixen els criteris de valoració.

Quan s'al·ludix a activitats o esdeveniments s'inclouen qualssevol actuacions que es puguen emmarcar en la promoció, el foment i la realització d'activitats i esdeveniments d'interés públic, sociocultural o econòmic per a la Comunitat Valenciana.

Es valoraran els conceptes que s’indiquen a continuació que podran obtindre, com a màxim, la puntuació que es determina per a cada apartat/subapartat:

|  |  |  |
| --- | --- | --- |
|  | *Conceptes* | *Puntuació máxima* |
| A. | Característiques de l'esdeveniment | 90 |
| B. | Característiques de l'entitat promotora | 10 |

A. Les característiques de l'esdeveniment. Màxim 90 punts.

Dins d'este apartat es valoraran els següents criteris vinculats amb les característiques pròpies, el format i l'execució de l'esdeveniment d'acord amb la següent desagregació:

|  |  |  |
| --- | --- | --- |
|  |  | *Puntuació máxima* |
| A. Característiques de l'esdeveniment | 1. Excepcionalitat | 10 |
| 2. Viabilitat econòmica | 20 |
| 3. Impacto/ Impacte | 60 |
| TOTAL | | 90 |

A.1.Excepcionalitat de l'esdeveniment. Màx. 10 punts

|  |  |  |  |
| --- | --- | --- | --- |
|  | *Criteris* |  | *Puntuación* |
| Excepcionalitat | a.1. Que no s'ha celebrat abans en la CV | | 10 |
| b.1. Que, havent-se celebrat anteriorment, no va obtindre ajudes de Presidència per a la celebració d'este en els 2 anys anteriors | | 8 |
| b.2. Que havent-se celebrat anteriorment, sí que va obtindre ajudes de Presidència per a la celebració d'este en els 2 anys anteriors | b.2.1. S'aporta documentació fefaent d'enquestes de satisfacció que demostren un grau de satisfacció superior al 50% dels enquestats | 10 |
| b.2.2. No s'aporta la documentació citada | 2 |

A.2 Viabilitat econòmica. Màx. 20 punts

|  |  |
| --- | --- |
| *Criteris* | *Puntuació màxima* |
| Si se sol·licita fins al 30% del cost de l'esdeveniment | 20 |
| Si se sol·licita més del 30% i fins al 40% del cost de l'esdeveniment | 10 |
| Si se sol·licita més del 40% i fins al 60% del cost de l'esdeveniment | 5 |

A.3 Impacte. Màx 60 punts

|  |  |  |
| --- | --- | --- |
|  | *Criteris* | *Puntuació màxima* |
| 1 | Temàtica | 10 |
| 2 | Àmbit de repercussió | 5 |
| 3 | Impacte econòmic | 35 |
| 4 | Accions positives en favor de la igualtat | 3 |
| 5 | Accions de difusió | 5 |
| 6 | Sostenibilitat | 2 |

  

A.3.1 Temàtica. Màx. 10 punts

|  |  |  |
| --- | --- | --- |
|  |  | *Puntuació* |
| L'esdeveniment s'incardina en alguna de les següents temàtiques: | Sport  E-Sport  Luxe  Turisme MICE  Medicina  Salut i Benestar  Gastronomia  Festivals música  Festivals cinema  Mobilitat sostenible  Digitalització  Automòbil  Ceràmica  Calçat  Joguet  Seguretat  Moda | 10 |
| L'esdeveniment tracta d'una temàtica específica no inclosa en l'apartat anterior | | 7 |

  

A.3.2 Àmbit de repercussió. Màx. 5 punts

|  |  |
| --- | --- |
|  | *Puntuació* |
| Internacional | 5 |
| Nacional | 4 |
| Comunitat Valenciana | 3 |
| Àmbit inferior a la Comunitat Valenciana | 2 |

  

Per a acreditar este criteri s'hauran d'indicar els mercats en els quals es realitzarà de manera efectiva la promoció y/o la publicitat de l'esdeveniment. És obligatori que el seu contingut es faça en l'idioma del mercat en què es realitza, havent d'aportar-se la justificació una vegada realitzat l'esdeveniment.

A.3.3 Impacte econòmic. Màxim 35 punts

L'impacte econòmic es desagrega al seu torn en els següents conceptes:

|  |  |  |
| --- | --- | --- |
|  | *Conceptes* | *Puntuació màxima* |
| a | Impacte pel gasto previst en recursos de la CV per a l'organització de l'esdeveniment (personal contractat i/o entitats proveïdores de la CV | 23 |
| b | Impacte pel gasto induït en altres activitats en l'àmbit de la CV | 8 |
| c. | Impacte per desestacionalització del gasto | 4 |

  

A.3.3.a Impacte pel gasto previst en recursos de la CV per a l'organització de l'esdeveniment (personal contractat i/o entitats proveïdores de la CV). Màx. 23 punts

|  |  |  |
| --- | --- | --- |
|  |  | *Puntuación* |
| Gasto en recursos de la CV inferior al 20 % del cost de l'esdeveniment | Cost total previst inferior a 5.000 € | 5 |
| Cost total previst entre 5.000,01 € i 30.000 € | 7 |
| Cost total previst superior a 30.000 € | 9 |
|  | | |
| Gasto en recursos de la CV superior al 20 % i fins al 60 % del cost de l'esdeveniment | Cost total previst inferior a 5.000 € | 13 |
| Cost total previst entre 5.000,01 € i 30.000 € | 15 |
| Cost total previst superior a 30.000 € | 17 |
|  | | |
| Gasto en recursos de la CV superior al 60 % del cost de l'esdeveniment | Cost total previst inferior a 5.000 € | 19 |
| Cost total previst entre 5.000,01 € i 30.000 € | 21 |
| Cost total previst superior a 30.000 € | 23 |

  

Per a efectuar la valoració hauran d'aportar-se les previsions del gasto en recursos de la CV en relació amb el cost previst de l'esdeveniment.

A.3.3. Impacte pel gasto induït en altres activitats en l'àmbit de la CV. Màx. 8 punts

A.3.3.b.1. Esdeveniments dirigits al públic

|  |  |  |
| --- | --- | --- |
| *Duració* | *Afluència prevista de visitants i expositors/promotors* | *Puntuació* |
| De menys de 4 hores, en un dia natural | Màxim 2.000 assistents | 1 |
| Entre 2.001 y 5.000 assistents | 2 |
| Més de 5.000 assistents | 3 |
| D'entre 4 i 7 hores, en un dia natural | Màxim 3.000 assistents | 2 |
| Entre 3.001 y 10.000 assistents/ | 3 |
| Más de 10.000 assistents | 4 |
| Si se celebra durant 2 dies | Màxim 10.000 assistents | 3 |
| Entre 10.001 i 25.000 assistentes | 4 |
| Més de 25.000 assistents. | 5 |
| Si se celebra durant 3 o més dies | Màxim 25.000 assistents | 4 |
| Entre 25.001 i 50.000 assistents | 5 |
| Més de 50.000 assistents | 6 |
| IMPULS A LES POLÍTIQUES ANTIDESPOBLAMENT | | |
| Impacte econòmic addicional o dinamitzador lligat a l'impuls de les polítiques antidespoblament | Sí | 2 |
| No | 0 |

A.3.3.b.2. Esdeveniments dirigits a un públic professional

Este apartat es referix als esdeveniments dirigits a un públic professional o molt segmentat, que per definició convoquen menys quantitat de persones.

|  |  |  |
| --- | --- | --- |
| *Duració* | *Afluència prevista de visitants i expositors/promotors* | *Puntación* |
| De menys de 4 hores, en un dia natural | Màxim 100 assistents | 3 |
| Entre 101 i 200 assistents | 4 |
| Més de 200 assistents | 5 |
| D'entre 4 i 7 hores, en un dia natural | Màxim 150 assistents | 4 |
| Entre 151 i 1.000 assistents | 5 |
| Més de 1.000 assistents | 6 |
| A celebrar durant 2 o més dies | Màxim 500 assistents | 5 |
| Entre 501 i 5.000 assistents | 6 |
| Més de 5.000 assistents | 7 |
| A LES POLÍTIQUES ANTIDESPOBLAMENT | | |
| Impacte econòmic addicional o dinamitzador lligat a l'impuls de les polítiques antidespoblament | Sí | 2 |
| No | 0 |

A.3.3.c Impacte per desestacionalització del gasto. Màxim 4 punts

|  |  |
| --- | --- |
| *Mes* | *Puntuació* |
| Gener | 4 |
| Febrer | 4 |
| Març | 1 |
| Abril | 1 |
| Maig | 3 |
| Juny | 2 |
| Juliol | 0 |
| Agost | 0 |
| Setembre | 1 |
| Octubre | 4 |
| Novembre | 4 |
| Desembre | 3 |

A.3.4 Accions positives en favor de la igualtat. Màxim 3 punts

L'empresa haurà d'indicar les accions positives en favor de la igualtat que es realitzaran en desenvolupament de l'esdeveniment.

|  |  |  |
| --- | --- | --- |
|  |  | *Puntuació* |
| Accions positives en favor de la igualtat | Sí | 3 |
| No | 0 |

A.3.5. Accions de difusió. Màxim 5 punts

|  |  |  |
| --- | --- | --- |
|  |  | *Puntuació* |
| Accions de difusió | Disposa d'un pla de difusió | 5 |
| Accions, sense pla | 3 |
| No | 0 |

A.3.6. Accions a favor de la sostenibilitat. Màxim 2 punts

|  |  |  |
| --- | --- | --- |
|  |  | *Puntuació* |
| Accions a favor de la sostenibilitat | Disposa d'un pla de reciclatge i qualificació de residus | 1 |
| Ús d'energies renovables per a desenvolupar l'esdeveniment | 1 |
| Mesures d'estalvi d'aigua i/o electricitat que afecten directament l'esdeveniment i siguen mesurables | 1 |
| Utilitzar o facilitar en l'esdeveniment productes alimentaris ecològics i/o de temporada | 1 |
| Promoure la mobilitat sostenible facilitant als participants/assistents mitjans de transport ecològics que no utilitzen combustibles fòssils. | 1 |

  

B. Característiques de l'entitat promotora. Màxim 10 punts

|  |  |  |
| --- | --- | --- |
| *Conceptes* |  | *Puntuació* |
| Persona jurídica privada | Amb més de 5 anys d'experiència acreditada | 10 |
| Entre 2 i 5 anys d'experiència acreditada | 8 |
| Amb menys de dos anys d'experiència acreditada | 6 |
| Institució | | 7 |
| Disposa de pla d'igualtat, sense tindre obligació legal | | 2 |
| Disposa d'alguna norma ISO que afecte positivament l'esdeveniment | | 3 |

  
  

Ontinyent, 2 d'agost de 2024

Carlos Mazón Guixot

President de la Generalitat